《贺新郎二十首 其三》
清代·李慈铭

作计吾归矣。算长安、衣冠物望，如斯而已。扰扰一群乌白头，妄语便为名士。

只君辈、姓名难记。但觉逢人都不识，更天涯、何处寻知己。

我与我，周旋耳。

此间无地堪沉醉。便当年、虎贲驺卒，至今馀几。柴棘胸中三斗许，触处即生芒刺。

部事事、不如人意。绛灌无文随陆武，要何如、铜雀台前伎。

谁健者，令公喜。

作者简介：李慈铭(1830～1894）晚清官员，著名文史学家。初名模，字式侯，后改今名，字爱伯，号莼客，室名越缦堂，晚年自署越缦老人。会稽（今浙江绍兴）西郭霞川村人。光绪六年进士，官至山西道监察御史。数上封事，不避权要。日记三十余年不断，读书心得无不收录。学识渊博，承乾嘉汉学之余绪，治经学、史学，蔚然可观，被称为“旧文学的殿军”。